Mikloš, Ivan, podpredseda vlády a minister financií SR (2011-02-02):
Ďakujem pekne. Predložený návrh zákona vypracovalo ministerstvo financií v spolupráci s Národnou bankou v súlade s Plánom legislatívnych úloh, návrh zákona, ktorým sa navrhujú zmeny a ustanovenia na základe smernice Európskeho parlamentu a Rady 2009/111/ES, ktorou sa menia a dopĺňajú ďalšie smernice, pokiaľ ide o banky pridružené k ústredným inštitúciám, niektoré položky vlastných zdrojov, veľkú majetkovú angažovanosť, mechanizmy dohľadu a krízové riadenie. A ďalej sa predkladá tento návrh aj na základe vlastnej iniciatívy v súvislosti s vykonaním dohľadu nad bankami a overovaním funkcie modelov merania rizík v bankách. Cieľom predloženého návrhu zákona je doplnenie povinnosti pre Národnú banku Slovenska zohľadňovať možný vplyv jej rozhodnutí na stabilitu finančného systému v členských štátoch, najmä v kritických situáciách, ďalej, posilniť právo na informácie Národnej banky, najmä pri kríze pobočiek zahraničných úverových inštitúcií. Nedostatočná výmena informácií medzi orgánom dohľadu v inom členskom štáte a NBS sa môže prejaviť ako škodlivá pre finančnú stabilitu v iných členských štátoch. Ďalej je cieľom zabezpečiť právomoc orgánu dohľadu vymáhať dostatočné krytie rizík banky, t. j. uložiť banke povinnosť alokovať svoje vlastné zdroje na všetky identifikované riziká, a to systémom hodnotenia primeranosti vnútorného kapitálu. Ďalej je cieľom umožniť Národnej banke Slovenska posúdiť, či metodika hodnotenia ratingovej agentúry v rámci procesu uznávania ratingu spĺňa požiadavky objektivity, nezávislosti, priebežnej kontroly a transparentnosti. A ďalej ide o cieľ upraviť nový režim majetkovej angažovanosti. Súčasný režim pochádza z roku 1992. Preto bolo potrebné prehodnotiť existujúce požiadavky. Podľa návrhu zákona banka a obchodník s cennými papiermi je povinný zabezpečovať, aby majetková angažovanosť neprekročila jednu z vyšších hodnôt, a to buď 25 % vlastných zdrojov, alebo 150 mil. eur. Ďalej cieľom je umožniť Národnej banke, ak je orgánom dohľadu na konsolidovanom základe, aby zriadila kolégium orgánov dohľadu, prostredníctvom ktorých zabezpečuje výmenu informácií, dosiahnutie prípadnej dohody o dobrovoľnom zverení úloh a dobrovoľnom delegovaní povinností, určenie programov previerok vykonávaných orgánmi dohľadu a zvýšenie efektívnosti dohľadu. Ministerstvo financií zároveň do zákona č. 483/2001 Z. z. o bankách a o zmene a doplnení niektorých zákonov v znení neskorších predpisov predkladá aj legislatívne riešenie ďalšej podpory pre mladých formou úpravy hypotekárnych úverov so štátnym príspevkom pre mladých. Cieľom tejto právnej úpravy je uzákoniť, aby mala mladá rodina možnosť odkladu splátok istiny hypotekárneho úveru alebo možnosť zníženia celej anuitnej splátky hypotekárneho úveru až na polovicu jej výšky, a to na dobu 24 mesiacov po narodení každého dieťaťa. Zároveň sa navrhovanou úpravou zruší podmienka, podľa ktorej musí mať každý z manželov príjem nižší ako 1,3-násobok priemernej mesačnej mzdy v národnom hospodárstve. A namiesto toho sa ustanoví, že je postačujúce, aby ich spoločný príjem nepresahoval 2,6-násobok priemernej mzdy v národnom hospodárstve. Zároveň sa upravuje aj podmienka dosiahnutia príjmu, ak sú mladými poberateľmi hypotekárneho úveru viacerí spoludlžníci, tak, že ich priemerný mesačný príjem spolu nesmie presahovať súčin počtu dlžníkov a 1,3-násobku priemernej mesačnej nominálnej mzdy. To znamená, že bude môcť ísť o rôzne kombinácie príjmov tak, aby v súhrne nepresahovali stanovený limit. Návrh zákona na svojom rokovaní prerokovala a schválila vláda Slovenskej republiky 12. januára 2010. Ďakujem za pozornosť.